Regering betaal miljoene aan Guptas se media-instansiesJan Gilliland. Foto: Nokuthula Mbatha/ANA Die regering het R260 miljoen aan die media-instansies The New Age en ANN7, wat aan die Gupta-familie behoort het, betaal. Jan Gilliland, ŉ amptenaar van die nasionale tesourie, het Maandag voor die kommissie getuig dat hy betalings aan die Guptas se media-instansies nagegaan het. The New Age (koerant) is in 2010 begin terwyl ANN7 in 2013 begin uitsaai het. Adv. Vincent Maleka, die getuienisleier, het gesê Gilliland se getuienis is die laaste deel van die getuienis oor die staat se inligting-en-kommunikasiediens (GCIS) nadat Themba Maseko en Phumla Williams vroeër getuig het hoe hulle gedruk is om geld na die Guptas se media-instansies te kanaliseer. Gilliland het verduidelik hoe die regering se algemene boekhoudingstelsel, wat onderskeidelik deur die nasionale en provinsiale tesourie gebruik word om regeringsbetalings vir goedere en dienste aan te teken en na te gaan, werk. Gilliland het getuig die eerste betaling aan die Guptas was in 2004 en dat dit klein bedrae was, maar in 2008 na meer as ŉ miljoen gespring het. Teen 2011 is meer as R6 miljoen aan die Guptas oorbetaal en teen 2012 het dit tot R29 miljoen gestyg. Die algehele bedrae vir 2014, 2016 en 2016 was onderskeidelik R51 miljoen, R66 miljoen en R43 miljoen. In 2017 is die Guptas net meer as R27 miljoen betaal en in 2018 amper R5 miljoen. Mzwanele Manyi het ANN7 en The New Age einde 2017 van die Gupta-familie gekoop. ANN7 se naam is verander na Afro Worldview en The New Age na Afro Voice. Gilliland het ook getuig dat die Vrystaat die meeste geld aan die Guptas se media-entiteite betaal, naamlik R79 miljoen, gevolg deur KwaZulu-Natal wat R29 miljoen betaal het. Noordwes het R23 miljoen betaal en die Noord-Kaap meer as R16 miljoen. Die kommissie word Woensdag om 10:00 hervat.